sagorsarker/bangla-wikipedia huggingface dataset:
হোয়াকিন কোরেয়া

কার্লোস হোয়াকিন কোরেয়া (, ; জন্ম: ১৩ আগস্ট ১৯৯৪; হোয়াকিন কোরেয়া নামে সুপরিচিত) হলেন একজন আর্জেন্টিনীয় পেশাদার ফুটবল খেলোয়াড়। তিনি বর্তমানে ব্রাজিলের পেশাদার ফুটবল লিগের শীর্ষ স্তর কাম্পেওনাতো ব্রাজিলেইরো সেরিয়ে আ-এর ক্লাব বোতাফোগো এবং আর্জেন্টিনা জাতীয় দলের হয়ে একজন আক্রমণভাগের খেলোয়াড় হিসেবে খেলেন। তিনি মূলত একজন দ্বিতীয় আক্রমণভাগের খেলোয়াড় হিসেবে খেললেও মাঝেমধ্যে বাম পার্শ্বীয় খেলোয়াড় অথবা আক্রমণাত্মক মধ্যমাঠের খেলোয়াড় হিসেবে খেলে থাকেন।
আর্জেন্টিনীয় ফুটবল ক্লাব রিভার প্লেতের যুব পর্যায়ের হয়ে খেলার মাধ্যমে কোরেয়া ফুটবল জগতে প্রবেশ করেন এবং পরবর্তীতে রেনাতো চেসারিনি এবং এস্তুদিয়ান্তেসের যুব দলের হয়ে খেলার মাধ্যমেই তিনি ফুটবল খেলায় বিকশিত হয়েছেন। ২০১১–১২ মৌসুমে, আর্জেন্টিনীয় ক্লাব এস্তুদিয়ান্তেসের হয়ে খেলার মাধ্যমে তিনি তার জ্যেষ্ঠ পর্যায়ের খেলোয়াড়ি জীবন শুরু করেন, যেখানে তিনি প্রায় ৪ মৌসুম অতিবাহিত করেছেন; এস্তুদিয়ান্তেসের হয়ে তিনি ৫৩ ম্যাচে ৩টি গোল করেছেন। অতঃপর ২০১৪–১৫ মৌসুমে তিনি প্রায় ৮ মিলিয়ন ইউরোর বিনিময়ে ইতালীয় ক্লাব সাম্পদোরিয়ায় যোগদান করেন। সাম্পদোরিয়ায় প্রায় ২ মৌসুম অতিবাহিত করার পর প্রায় ১৮ মিলিয়ন ইউরোর বিনিময়ে স্পেনীয় ক্লাব সেভিয়ার সাথে একটি চুক্তি স্বাক্ষর করেন, যেখানে তিনি সকল প্রতিযোগিতায় ৭৩ ম্যাচে ১৫টি গোল করেছেন। সম্প্রতি ২০১৮–১৯ মৌসুমে, তিনি প্রায় ১৫ মিলিয়ন ইউরোর বিনিময়ে সেভিয়া হতে ইতালীয় ক্লাব লাৎসিয়োয় যোগদান করেছেন।
২০১৭ সালে, আর্জেন্টিনার হয়ে আন্তর্জাতিক পর্যায়ে অভিষেক করেছেন; আর্জেন্টিনার জার্সি গায়ে তিনি এপর্যন্ত ৫ ম্যাচে একাধিক গোল করেছেন।
দলগতভাবে, কোরেয়া এপর্যন্ত ৩টি শিরোপা জয়লাভ করেছেন, যার মধ্যে ১টি আর্জেন্টিনার হয়ে এবং ২টি লাৎসিয়োর হয়ে জয়লাভ করেছেন।
ভারত এক খোঁজ

ভারত এক খোঁজ হল জওহরলাল নেহরুর দ্য ডিসকভারি অফ ইন্ডিয়া (১৯৪৬) গ্রন্থ অবলম্বনে নির্মিত ভারতীয় ঐতিহাসিক নাটক যাতে ভারতের ৫০০০ বছরের ইতিহাসকে শুরু থেকে ১৯৪৭ সালে ব্রিটিশদের থেকে স্বাধীনতার সময় পর্যন্ত তুলে ধরা হয়েছে। এই নাটকটির নির্মাতা, রচয়িতা ও পরিচালক হলেন শ্যাম বেনেগাল ও চিত্রগ্রাহক হলেন ভি. কে. মুরথি, যা ১৯৮৮ সালে ভারতের রাষ্ট্রীয় টেলিভিশন চ্যানেল দূরদর্শনের জন্য নির্মাণ করা হয়। নাটকটির সংলাপের সহ-লেখক ছিলেন শামা জাইদি। এতে অভিনয় করেছেন ওম পুরি, রোশান শেঠ, টম আল্টার ও সদাশিব অম্রপুরকর সহ আরও অনেকে। জওহরলাল নেহরু চরিত্রে অভিনয় করেছেন রোশান শেঠ, এবং একই ভূমিকায় তিনি অস্কার-জয়ী চলচ্চিত্র গান্ধীতেও অভিনয় করেছেন।
প্রোডাকশন ডিজাইনার নিতিশ রায় তার সহযোগী সামির চন্দ ও নিতিন দেসাইকে সাথে নিয়ে ১৪৪টি সেট নির্মাণ করেন।
৫৩ পর্বের এই ধারাবাহিকটি ১৯৮৮ সালের নভেম্বরে নেহরুর জন্মদিনের সময়ে সম্প্রচার শুরু করা হয়। ডিডি ভারতীতে ২৭শে মে ২০১৩ তারিখে জওহরলাল নেহরুর ৪৯তম মৃত্যুবার্ষিকী উপলক্ষে পুনঃসম্প্রচার করা হয়।
আব্দুর রউফ (ক্রিকেটার)

আব্দুর রউফ খান (; জন্ম: ৯ ডিসেম্বর, ১৯৭৮) পাঞ্জাবের রেনালা খুর্দ এলাকায় জন্মগ্রহণকারী সাবেক পাকিস্তানি আন্তর্জাতিক ক্রিকেটার। পাকিস্তান ক্রিকেট দলের অন্যতম সদস্য ছিলেন তিনি। ২০০০-এর দশকের শেষদিকে সংক্ষিপ্ত সময়ের জন্যে পাকিস্তানের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর পাকিস্তানি ক্রিকেটে লাহোর, মুলতান, পোর্ট কাসিম অথরিটি, সুই গ্যাস কর্পোরেশন দলের প্রতিনিধিত্ব করেন। দলে তিনি মূলতঃ ডানহাতি ফাস্ট-মিডিয়াম বোলার হিসেবে খেলতেন। এছাড়াও, ডানহাতে নিচেরসারিতে ব্যাটিং করতেন আব্দুর রউফ।
১৯৯৯-২০০০ মৌসুম থেকে ২০১৫ সাল পর্যন্ত আব্দুর রউফের প্রথম-শ্রেণীর খেলোয়াড়ী জীবন চলমান ছিল। দীর্ঘদেহী ও মজবুত গড়নের অধিকারী আব্দুর রউফ জাতীয় দলে খেলার জন্যে রশীদ লতিফের কাছ থেকে অনুমতিপ্রাপ্ত হন। স্বভাবসূলভ ভঙ্গীমায় পর্যাপ্ত পেস আনয়ণে সক্ষম ছিলেন। ডানহাতি ব্যাটসম্যানের বিপরীতে বলকে বাঁক খাওয়াতেন। পাশাপাশি, বাউন্স সহযোগে বোলিং করায় সফলতা লাভ করতেন।
২০০০ সালে ইংল্যান্ডভিত্তিক কেমব্রিজশায়ার প্রিমিয়ার লিগে উইসবিচ টাউন ক্রিকেট ক্লাবের পক্ষে খেলে ৫০-এর অধিক উইকেট দখল করেন। ২০০৬ সালে হিয়ারফোর্ডশায়ারের ক্লাব ব্রোকহাম্পটনের পক্ষে বিদেশী খেলোয়াড় হিসেবে অংশ নেন। ৫৬ উইকেট লাভের পাশাপাশি পাঁচ শতাধিক রান তুলেন।
সমগ্র খেলোয়াড়ী জীবনে তিনটিমাত্র টেস্ট, চারটিমাত্র একদিনের আন্তর্জাতিক ও একটিমাত্র টি২০আইয়ে অংশগ্রহণ করেছেন আব্দুর রউফ। ৪ জুলাই, ২০০৯ তারিখে গালেতে সফরকারী শ্রীলঙ্কা দলের বিপক্ষে টেস্ট ক্রিকেটে অভিষেক ঘটে তার। ২৬ ডিসেম্বর, ২০০৯ তারিখে মেলবোর্নে স্বাগতিক অস্ট্রেলিয়া দলের বিপক্ষে সর্বশেষ টেস্টে অংশ নেন তিনি।
২০০২-০৩ মৌসুমে জাতীয় দলে যুক্ত হন। এ পর্যায়ে দক্ষিণ আফ্রিকা ও বাংলাদেশ গমন করেন। তবে কোন সফরেই তাকে খেলানো হয়নি। এরপর পাকিস্তান এ দলের সাথে ভারত গমন করেন। তবে, অন্যান্যদের ন্যায় তিনিও এ সিরিজে ব্যর্থতার পরিচয় দেন। ২০০৭-০৮ মৌসুমে জিম্বাবুয়ের বিপক্ষে একদিনের আন্তর্জাতিকে অভিষেক ঘটে তার। ঘরোয়া ক্রিকেটে দারুণ খেলা উপহার দেয়ার স্বীকৃতিস্বরূপ জানুয়ারি, ২০০৮ সালে শেখুপুরায় সফরকারী জিম্বাবুয়ের বিপক্ষে সিরিজের পঞ্চম ওডিআইয়ে তাকে খেলানো হয়। নিজস্ব তৃতীয় খেলায় বাংলাদেশের বিপক্ষে তিনি প্রথমবারের মতো ম্যান অব দ্য ম্যাচের পুরস্কার লাভ করেন।
ঘরোয়া ক্রিকেটে দূর্দান্ত ক্রীড়াশৈলী প্রদর্শনের স্বীকৃতিস্বরূপ জুন, ২০০৯ সালে শ্রীলঙ্কা গমনার্থে ১৫-সদস্যের পাকিস্তানি দলের সদস্যরূপে তাকে অন্তর্ভুক্ত করা হয়। ৪ জুলাই, ২০০৯ তারিখে গালেতে স্বাগতিক শ্রীলঙ্কার বিপক্ষে অনুষ্ঠিত টেস্টে তার অভিষেক ঘটে। মাহেলা জয়াবর্ধনে’র উইকেটসহ খেলায় তিনি তিন উইকেটের সন্ধান পান। ঐ টেস্টে নাইটওয়াচম্যান হিসেবে ৩১ রান সংগ্রহ করেছিলেন তিনি। মানানসই খেলা উপহারে কারণে ১২ জুলাইয়ে শুরু হওয়া টেস্টে তাকে দলে রাখা হয়। নুয়ান কুলাসেকারা’র বলে এলবিডব্লিউর শিকার হয়ে উভয় ইনিংসে জোড়া শূন্য পান। খেলায় শ্রীলঙ্কা দল জয় পায় ও সিরিজে বিজয়ী হয়।
এমসিজিতে বক্সিং ডে টেস্টে অংশ নেন। মাত্র এক উইকেট পান ও আট সংগ্রহ করতে সক্ষম হন। খেলায় স্বাগতিক অস্ট্রেলিয়া দল জয়লাভ করে। এছাড়াও, শেন ওয়াটসন ৯৯ রানে থাকাকালীন ক্যাচ তালুবন্দী করতে ব্যর্থ হন ও তাকে প্রথম টেস্ট শতক এনে দেন। পরের খেলায় তাকে দলের বাইরে রাখা হয়।
অ্যান মাইকেলস

অ্যান মাইকেলস (জন্ম ১৫ এপ্রিল ১৯৫৮) কানাডার পুরস্কারপ্রাপ্ত কবি ও ঔপন্যাসিক। টরন্টো সিটির প্রাক্তন পোয়েট লরিয়েট অ্যানের কবিতা পৃথিবীর অন্তত ৪৫টি দেশ থেকে অনুদিত হয়ে প্রকাশিত হয়েছে। অ্যানের প্রথম কবিতার বই ‘দ্য ওয়েট অব অরেঞ্জেস’ প্রকাশিত হয় ১৯৮৬ সালে। ১৯৯৬ সালে প্রকাশিত উপন্যাস ‘ফিউজিটিভ পিসেস’ এর জন্যে অ্যান অরেঞ্জ প্রাইজ ফর ফিকশান, ট্রিলিয়াম বুক অ্যাওয়ার্ডসহ মোট ১২টি পুরস্কারে ভূষিত হন। ২০০৯ সালে প্রকাশিত উপন্যাস ‘দ্য উইন্টার ভল্ট’ এর জন্যে ব্যাপকভাবে নন্দিত হন অ্যান মাইকেলস।
অ্যানের জন্ম কানাডার অন্টারিও প্রদেশের টরন্টো শহরে। তিনি ভন রোড একাডেমিতে পড়াশোনা শেষ করে টরন্টো বিশ্ববিদ্যালয়ে উচ্চশিক্ষা গ্রহণ করেন। বর্তমানে তিনি ওই বিশ্ববিদ্যালয়ে এডজানকট ফ্যাকাল্টি হিসেবেও কর্মরত আছেন।
অ্যান মাইকেলস কানাডা এবং কানাডার বাইরের বহু পুরস্কারে ভূষিত হয়েছেন। তিনি গভর্নর জেনারেল সাহিত্য পুরস্কার এবং গ্রিফিন কবিতা পুরস্কার এবং গিলার পুরস্কারের জন্যেও বারবার সংক্ষিপ্ত তালিকায় স্থান পেয়েছেন।
এ পর্যন্ত যে কটি পুরস্কার তিনি পেয়েছেন সেগুলো হলো
জামিয়া হাফসা

জামিয়া হাফসা (جامعة حفصة) হলো লাল মসজিদ সংলগ্ন একটি মাদ্রাসা যা পাকিস্তানের রাজধানী ইসলামাবাদে অবস্থিত। মসজিদ ও এর মাদ্রাসাগুলোর তত্ত্বাবধান করছেন আব্দুল আজিজ গাজী।
এই মাদ্রাসা ও তৎসংলগ্ন লাল মসজিদের মালিক ছিলেন দুই ভাই মাওলানা আব্দুল আজিজ ও আব্দুল রশিদ গাজী যতক্ষণ না, লাল মসজিদ অভিযান শুরু হয় এবং এর পরবর্তী সংগ্রামে বড় ভাই আব্দুল আজিজ গ্রেপ্তার ও ছোট ভাই রশীদ গাজী নিহত হন।
মাদ্রাসাটি রক্ষণশীল প্রকৃতির।
হাফসা মহিলা ইসলামি মাদ্রাসাটি ১৯৯২ সালে জামিয়া উল উলম আল ইসলামিয়া আল ফারিদিয়ার (ফারিদিয়া বিশ্ববিদ্যালয় নামেও পরিচিত) একটি শাখা হিসেবে প্রতিষ্ঠিত হয়। বিদ্যালয়গুলো ১৯৯২ সালে মাওলানা আবদুল্লাহ গাজী প্রতিষ্ঠা করেন, যিনি ১৯৯৮ সালের অক্টোবরে অজ্ঞাত বন্দুকধারী কর্তৃক নিহত হওয়া অবধি আচার্য ছিলেন। বর্তমানে মাওলানা আব্দুল আজিজ গাজী বিদ্যালয়টি পরিচালনা করছেন।
লাল মসজিদ অভিযানের পর তৎকালীন সরকার মূল বিদ্যালয়টি ভেঙে দেয়। পরবর্তীতে বিদ্যালয়টি ইসলামাবাদের সেক্টর জি-৭ এ পুনর্নির্মাণ করা হয়। পাকিস্তানের অন্যান্য স্থানে এর আরও কয়েকটি শাখা নির্মিত হয়েছে।
গোরা (চলচ্চিত্র)

গোরা ১৯৩৮ খ্রিস্টাব্দের ৩০ জুলাই মুক্তিপ্রাপ্ত বাংলা চলচ্চিত্র। রবীন্দ্রনাথ ঠাকুরের "গোরা উপন্যাস" অবলম্বনে এবং নরেশ মিত্রের পরিচালনায় চলচ্চিত্রটি নির্মিত হয়। এই চলচ্চিত্রের সঙ্গীত পরিচালনা করেছেন কাজী নজরুল ইসলাম।
গোরা ও মহিম কৃষ্ণদয়ালের দুই পুত্র ছিল। শৈশবকালে বাল্যবন্ধু বিজয়ের মাধ্যমে গোরার ব্রাহ্ম পরিবারের সঙ্গে পরিচয় হয়েছিল। গোরা তার হিন্দুধর্ম সম্পর্কে খুব সচেতন এবং সে গোঁড়া হিন্দু হিসাবে নিজেকে উপস্থাপন করতে পছন্দ করে। পরবর্তীতে তাঁর হিন্দু ধর্মের সঙ্গে ব্রাহ্ম মতাদর্শের বিরোধ ঘটে।
স্পুটনিক ২

স্পুটনিক ২ (, , "কৃত্রিম উপগ্রহ ২") বা প্রোস্টেসি স্পুটনিক ২ ( "সরলতম কৃত্রিম উপগ্রহ ২") হলো দ্বিতীয় ভূকেন্দ্রিক মহাকাশযান যা ১৯৫৭ সালের ৩ নভেম্বর উৎক্ষেপণ করা হয়েছিল। এটি মহাকাশে প্রথম জীবন্ত প্রাণী হিসেবে লাইকা নামের সোভিয়েত মহাকাশ কুকুরকে বহন করেছিলো। কিন্তু শীতাতপ নিয়ন্ত্রণে ত্রুটির ফলে অতিরিক্ত গরমের কারণে লাইকা চতুর্থ প্রদক্ষিণের সময় মারা যায়।
গায়ত্রী গ্যামার্স মেমোরিয়াল পুরস্কার

গায়ত্রী গ্যামার্স মেমোরিয়াল পুরস্কার আমেরিকার নিউজার্সির আনন্দ মন্দির থেকে উত্তর আমেরিকায় সাহিত্যে অবদানের জন্যে এই পুরস্কার প্রদান করা হয়। এই পুরস্কারের প্রধান লক্ষ্য হলো উত্তর আমেরিকায় যে বাঙালিরা সাহিত্যে বিশেষ অবদান রেখে চলেছেন তাদেরকে সম্মাননা জানানো। পুরস্কারটি শুরু হয়েছিল ২০১০ সালে। পুরস্কারটির প্রাতিষ্ঠানিক রূপ সম্ভব হয়েছিল প্রয়াত গায়ত্রী গ্যামার্সের স্বামী জেরী গ্যামার্সের ঐকান্তিক আগ্রহ ও অনুদানের ফলে। গায়ত্রী ছিলেন একজন লেখিকা ও শিল্পী। আনন্দ মন্দির থেকে প্রকাশিত আনন্দসংবাদ ও আনন্দলিপির সম্পাদকমণ্ডলীর অন্যতম সদস্যাও ছিলেন তিনি। এই পুরস্কারের আওতায় বার্ষিক দুটি নগদ টাকার পুরস্কার দেওয়া হয় — একটি বাংলা ভাষায় লেখার জন্য আর একটি ইংরেজি ভাষায় লেখার জন্য। প্রতিটির অর্থমূল্য ৫০০ আমেরিকান ডলার। সঙ্গে রয়েছে শংসাপত্র। 
ধর্মীয় অনুষ্ঠানের বাইরেও আনন্দ মন্দির সমাজের সকলকে নিয়ে সাংস্কৃতিক কর্মকাণ্ড পরিচালনা করে থাকে। সাহিত্য, ইতিহাস, দর্শন, বিজ্ঞান, অঙ্ক, অর্থনীতি, সমাজ-উৎসারিত ঘটনাবলি, নাটক, সিনেমা, গান এমনকি খেলাধুলা নিয়েও সেখানে রয়েছে ব্যাপক আয়োজন। আকর্ষণীয় ও উদ্দীপনাময় মাসিক সাহিত্য ও আলোচনাসভার আয়োজন করাও এই প্রতিষ্ঠানের লক্ষ্য। আনন্দ মন্দিরের মূলমন্ত্র হলো, “আলোচনা মানবিক ও মনের উৎকর্ষ সাধনে সহায়ক”।
স্পুটনিক ৩

স্পুটনিক ৩ (, "উপগ্রহ ৩") হলো একটি সোভিয়েত কৃত্রিম উপগ্রহ যা বাইকনুর কসমোড্রোম থেকে ১৯৫৮ সালের ১৫ মে সংশোধিত R-7/SS-6 ICBM যানের সাহায্যে উৎক্ষেপণ করা হয়েছিল। বৈজ্ঞানিক উপগ্রহটি ঊর্ধ্ব বায়ুমণ্ডল এবং নিকটস্থ আকাশের ভূপ্রকৃতিবিদ্যা সম্পর্কিত গবেষণার জন্য বহু ধরনের যন্ত্রের সমাহার বহন করে নিয়ে গিয়েছিলো।
স্পুটনিক ৩ ছিল ১৯৫৮ সালে উৎক্ষেপিত একমাত্র সোভিয়েত উপগ্রহ। আমেরিকান প্রতিরূপ, ভ্যানগার্ড ১-এর মতো স্পুটনিক ৩ এটি আন্তর্জাতিক ভূপ্রকৃতি বর্ষের সময় কক্ষপথে অবস্থানরত ছিল।
ক্যারল শীল্ডস

"'ক্যারল শীল্ডস" [১৯৩৫-২০০৩] আমেরিকায় জন্মগ্রহণকারী কানাডীয় লেখক। তিনি মোট দশটি উপন্যাস, পাঁচটি ছোটগল্প সংকলন, তিনটি কাব্যগ্রন্থ, আটটি নাটকের রচয়িতা। এছাড়া কানাডীয় সাহিত্যের অগ্রগণ্য লেখক সুজানা মোদিকে নিয়েও রচনা করেছেন একটি আলোচনা গ্রন্থ। ইংরেজি সাহিত্যে গুরুত্বপূর্ণ ব্যক্তিত্ব জেন অস্টেনকে নিয়ে রচনা করেছেন জীবনীগ্রন্থও। উপন্যাস "দ্য স্টোন ডায়েরিজ" [১৯৯৩] সম্ভবত একমাত্র গ্রন্থ যেটি একই সাথে কানাডার গভর্নর জেনারেল সাহিত্য পুরস্কার [১৯৯৩] এবং আমেরিকার পুলিৎজার পুরস্কার [১৯৯৫] লাভ করেছিল। সমকালের যে তিনজন কানাডীয় সাহিত্যিককে লোরাইন ইয়র্ক তার "লিটারারি সেলিব্রিটি ইন কানাডা" [টরন্টো, ২০০৭] গ্রন্থে বিশেষ মর্যাদার সাথে আলোকপাত করেছেন তাদের একজন হলেন ক্যারল শীল্ডস।
ক্যারল ১৯৫৫ সালে স্কটল্যান্ডে যান ব্রিটিশ কাউন্সিলের অর্থায়নে পড়াশোনা করতে। সেখানে তার সাথে পরিচয় হয় প্রকৌশলবিদ্যার কানাডীয় ছাত্র ডোনাল্ড হাফ শিল্ডসের সাথে। ১৯৫৭ সালে তারা বিয়ে করে স্থায়ীভাবে কানাডায় চলে আসেন। ক্যারল শীল্ডস ১৯৯৬ থেকে ২০০০ সাল পর্যন্ত উইনিপেগ বিশ্ববিদ্যালয়ের চ্যান্সেলর ছিলেন। মোট পনেরবার সম্মানসূচক ডক্টরেট ডিগ্রি পেয়েছেন তিনি। ২০১৬ সালের ৮ সেপ্টেম্বর ম্যানিটোবা বিশ্ববিদ্যালয় ক্যারলের আবক্ষ মূর্তি উন্মোচন করে। উইনিপেগের ঐতিহাসিক কিংস পার্কে ২০০৮-২০০৯ সালে ক্যারল শীল্ডস মেমোরিয়াল ল্যাবিরিন্থ তৈরি করা হয়। উল্লেখ করা যেতে পারে যে, ক্যারলের ‘ল্যারিস পার্টি’র মূল চরিত্র ল্যারিও কিন্তু গোলকধাঁধা নির্মাণের একজন শিল্পী। 
ক্যারলের উপন্যাস ল্যারি’স পার্টি ১৯৯৮ সালে ‘অরেঞ্জ প্রাইজ ফর ফিকশান’ পুরস্কার লাভ করে। ক্যারলের শেষ উপন্যাস আনলেস ২০০২ সালে স্কোশিয়া ব্যাংক গিলার পুরস্কার, গর্ভনর জেনারেল সাহিত্য পুরস্কার, বুকার পুরস্কার এবং অরেঞ্জ প্রাইজ ফর ফিকশানের জন্য শর্টলিস্টেড হয়। ক্যারল রচিত জেন অস্টেনের জীবনগ্রন্থটি ২৫ হাজার ডলার মূল্যের চার্লস টেইলর পুরস্কার লাভ করেছিল। 
ক্যারলের উপন্যাস সোয়ান সিনেমাতেও রূপ লাভ করেছিল তার জীবদ্দশাতেই—১৯৯৬ সালে। ১৯৯২ সালে প্রকাশিত ক্যারলের উপন্যাস দ্য রিপাবলিক অব লাভ ২০০৩ সালে চিত্রায়ন হয়। পরিচালনায় ছিলেন দীপা মেহতা।
বৈদ্যুতিক পরীক্ষার সরঞ্জামাদি

বৈদ্যুতিক পরীক্ষার সরঞ্জাম,বিভিন্ন পরীক্ষার অধীনে ব্যবহৃত বৈদ্যুতিক যন্ত্রগুলো (ডিইউটি -ডিভাইস আন্ডার টেস্ট) থেকে সংকেত তৈরি করতে এবং প্রতিক্রিয়াগুলি গ্রহণ করতে ব্যবহৃত হয়। এইভাবে, ডিইউটি এর (পরীক্ষার অধীনে ব্যবহৃত যন্ত্রপাতি) সঠিক ক্রিয়াকলাপ প্রমাণ করা যেতে পারে বা যন্ত্রপাতির ত্রুটিগুলি শনাক্ত করা যেতে পারে। বৈদ্যুতিক পর্যায়ের যে কোনো গুরুত্বপূর্ণ কাজের জন্য বৈদ্যুতিক পরীক্ষার সরঞ্জামের ব্যবহার অপরিহার্য।
ব্যবহারিক তড়িৎ প্রকৌশল এবং সমাবেশ এর জন্য বিভিন্ন রকমের বৈদ্যুতিক পরীক্ষার সরঞ্জাম ব্যবহারের প্রয়োজন রয়েছে যেগুলো হতে পারে খুব সাধারণ এবং কম দামী (যেমন টেস্ট লাইট শুধুমাত্র একটি লাইট বাল্ব এবং টেস্ট লেড নিয়ে গঠিত) থেকে অত্যন্ত জটিল এবং পরিশীলিত যেমন স্বয়ংক্রিয় পরীক্ষার সরঞ্জাম (এটিই - অটোমেটিক টেস্ট ইকুইপমেন্ট)।এই এটিই ( অটোমেটিক টেস্ট ইকুইপমেন্ট) প্রায়শই আসল এবং সিমুলেটেড আকারে এই যন্ত্রগুলির অনেক যন্ত্র ই অন্তর্ভুক্ত করে।
সাধারণত, যখন উৎপাদন পরীক্ষা করা হয় অথবা ক্ষেত্রে বিদ্যমান উৎপাদন এককগুলোর সমস্যা সমাধান করা হয় তার চেয়েও বর্তনী এবং সিস্টেম বিকশিত করার জন্য অধিক উন্নত পরীক্ষামূলক গিয়ার এর প্রয়োজন হয়। 
পরীক্ষার অধীনে থাকা কোনো বর্তনীর বিভব,বিদ্যুৎ এবং অন্যান্য উপাদানগুলির প্রাথমিক পরিমাপের জন্য নিম্নলিখিত পদ্গুলো ব্যবহার করা হয়।
নিম্নে উল্লিখিত পদসমূহ পরীক্ষার অধীনে থাকা বর্তনীর উদ্দীপনা জন্য ব্যবহৃত হয়:
নিম্নলিখিত যন্ত্রগুলো পরীক্ষার অধীনে থাকা বর্তনীর প্রতিক্রিয়া বিশ্লেষণ করে:
এবং এগুলো সব সংযুক্ত করে:
মিটার
স্বয়ংক্রিয় বৈদ্যুতিক পরীক্ষা এবং পরিমাপ পদ্ধতি তৈরি করার কাজে সাধারণত বিভিন্ন মডুলার বৈদ্যুতিক যন্ত্রানুষঙ্গের মাধ্যম আজকাল ব্যবহৃত হয়। এই পদ্ধতিগুলো ব্যাপকভাবে নিরীক্ষা, গুণমানের নিশ্চয়তা এবং বৈদ্যুতিক যন্ত্র ও এর উপাদানসমূহের উৎপাদন পরীক্ষার জন্য নিযুক্ত করা হয়। শিল্পসম্মত যোগাযোগের ইন্টারফেসগুলি "র্যাক-অ্যান্ড-স্ট্যাক " বা চ্যাসিস / / মেইনফ্রেম-ভিত্তিক সিস্টেমে পরিমাপের সরঞ্জামগুলির সাথে সংকেত উত্সকে সংযুক্ত করে, প্রায়শই একটি বাহ্যিক পিসিতে চলমান একটি কাস্টম সফ্টওয়্যার অ্যাপ্লিকেশনটির নিয়ন্ত্রণে।
ইউক্রেন দূতাবাস, নিকোসিয়া

ইউক্রেন দূতাবাস, নিকোসিয়া হল সাইপ্রাসের রাজধানী নিকোসিয়ায় অবস্থিত ইউক্রেনের একটি কূটনৈতিক মিশন।
১৯৯১ সালের ২৭ ডিসেম্বর সাইপ্রাস প্রজাতন্ত্র ইউক্রেনের স্বাধীনতার স্বীকৃতি প্রদান করে। ১৯৯২ সালের ১৯ ফেব্রুয়ারি নিউ ইয়র্কে দুই দেশের মধ্যে প্রাসঙ্গিক প্রোটোকল স্বাক্ষরের মাধ্যমে ইউক্রেন ও সাইপ্রাস প্রজাতন্ত্রের মধ্যে কূটনৈতিক সম্পর্ক স্থাপিত হয়। ১৯৯৯ সালের আগস্ট মাসে নিকোসিয়াতে ইউক্রেনের জেনারেল কনস্যুলেট প্রতিষ্ঠা করা হয় এবং ২০০৩ সালের জুনে সাইপ্রাস প্রজাতন্ত্রে ইউক্রেন দূতাবাস তার কার্যক্রম শুরু করে।
কার্তিক ত্যাগী

কার্তিক ত্যাগী (জন্ম ৮ নভেম্বর ২০০০) হলেন একজন ভারতীয় ক্রিকেটার। ১৭ বছর পূর্ণ হওয়ার ঠিক এক মাস পূর্বে ৬ অক্টোবর ২০১৭ উত্তর প্রদেশের হয়ে ২০১৭-১৮ রণজি ট্রফিতে প্রথম শ্রেণীর ক্রিকেটে তার অভিষেক হয়।
৫ ফেব্রুয়ারি ২০১৮, উত্তরপ্রদেশের হয়ে ২০১৭-১৮ বিজয় হাজারে ট্রফিতে লিস্ট এ ক্রিকেটার হিসাবে আত্মপ্রকাশ হয় তার। ২০১৯-এর ডিসেম্বরে, ২০২০ অনূর্ধ্ব-১৯ ক্রিকেট বিশ্বকাপ প্রতিযোগিতার জন্য ভারতীয় স্কোয়াডে তার নাম ঘোষণা করা হয়।২০২০ ইন্ডিয়ান প্রিমিয়ার লিগ প্রতিযোগিতার পূর্বে ২০২০ আইপিএল নিলামে, রাজস্থান রয়্যালস তাকে খরিদ করে নেয়। রাজস্থান রয়্যালসের হয়ে মুম্বই ইন্ডিয়ান্সের বিপরীতে ৬ অক্টোবর ২০২০ তারিখে ২০২০ ইন্ডিয়ান প্রিমিয়ার লিগ প্রতিযোগিতায় টুয়েন্টি২০ ক্রিকেটে অভিষেক হয় তার।
২০২০ এর ২৬ অক্টোবর, ত্যাগীকে ভারতীয় ক্রিকেট দলের অস্ট্রেলিয়া সফরের জন্য ঘোষিত ৪ জন অতিরিক্ত খেলোয়াড়ের তালিকায় অন্তর্ভুক্ত করা হয়।
ম্যাক্স স্টাইনার

ম্যাক্সিমিলিয়ান রাউল স্টাইনার (১০ মে ১৮৮৮ - ২৮ ডিসেম্বর ১৯৭১) ছিলেন অস্ট্রীয় বংশোদ্ভূত মার্কিন সঙ্গীত পরিচালক ও সুরকার। তিনি মঞ্চনাটক ও চলচ্চিত্রের সুর করতেন। তিনি শিশু মহাবিস্ময় ছিলেন, যিনি ১২ বছর বয়সে প্রথম একাঙ্ক গীতিনাটক রচনা করেন এবং ১৫ বছর বয়সে পুরোদমে সুর সৃষ্টি, সুরায়োজন ও সঙ্গীতায়োজন দিয়ে তার পেশাদার কর্মজীবন শুরু করেন।
স্টাইনার প্রথমে ইংল্যান্ডে ও পরে ব্রডওয়ে মঞ্চে কাজ করেন এবং ১৯২৯ সালে তিনি হলিউডে আসেন। তিনি হলিউডে চলচ্চিত্রের জন্য সুর সৃষ্টিকারী প্রথম দিকে সুরকারদের একজন। তাকে "চলচ্চিত্রের সঙ্গীতের জনক" হিসেবে অভিহিত করা হয়, কারণ তিনি দিমিত্রি তিয়োমকিন, ফ্রানৎস ভাক্সমান, এরিখ ভোলফগাং কর্নগোল্ড, অ্যালফ্রেড নিউম্যান, বার্নার্ড হারমান, ও মিকলোশ রোজার মত সুরকারদের সাথে চলচ্চিত্রের সঙ্গীত সৃষ্টির ধারার সূত্রপাতে প্রধান ভূমিকা পালন করেছিলেন।
স্টাইনার আরকেও পিকচার্স ও ওয়ার্নার ব্রসের প্রযোজিত তিন শতাধিক চলচ্চিত্রের সুরারোপ করেন, এবং ২৪টি একাডেমি পুরস্কারের মনোনয়ন থেকে "দি ইনফর্মার" (১৯৩৫), "নাউ, ভয়েজার" (১৯৪২) ও "সিন্স ইউ ওয়েন্ট অ্যাওয়ে" (১৯৪৪) চলচ্চিত্রের জন্য শ্রেষ্ঠ মৌলিক সুর বিভাগে তিনটি পুরস্কার অর্জন করেন। অস্কার বিজয়ী এই চলচ্চিত্রগুলো ছাড়াও তার অন্যান্য জনপ্রিয় কাজ হল "লিটল উইমেন" (১৯৩৩), "জেজবেল" (১৯৩৮) ও "কাসাব্লাঙ্কা" (১৯৪২)। তার সুরারোপিত "গন উইথ দ্য উইন্ড" (১৯৩৯) ও "কিং কং" (১৯৩৩) চলচ্চিত্রের সুর দুটি আমেরিকান ফিল্ম ইনস্টিটিউটের ২০০৫ সালের করা সেরা মার্কিন চলচ্চিত্রের সুর তালিকায় যথাক্রমে ২য় ও ১৩তম স্থান অধিকার করে।
তিনি শ্রেষ্ঠ মৌলিক সুর বিভাগে গোল্ডেন গ্লোব পুরস্কারের প্রথম বিজেতা। তিনি "লাইফ উইথ ফাদার" (১৯৪৭) চলচ্চিত্রের জন্য এই পুরস্কার অর্জন করেন। স্টাইনার মাইকেল কার্টিজ, জন ফোর্ড, উইলিয়াম ওয়াইলারসহ ইতিহাসের বেশ কয়েকজন প্রসিদ্ধ চলচ্চিত্রের পরিচালকের সাথে একাধিকবার কাজ করেছেন এবং এরল ফ্লিন, বেটি ডেভিস, হামফ্রি বোগার্ট ও ফ্রেড অ্যাস্টেয়ারদের একাধিক চলচ্চিত্রের সুরারোপ করেছেন। তার একাধিক চলচ্চিত্রের সুর আলাদা সাউন্ডট্র্যাক রেকর্ডিং হিসেবে পাওয়া যায়।
আমেরিকান ফিল্ম ইনস্টিটিউটের তার সুরারোপিত "গন উইথ দ্য উইন্ড" (১৯৩৯) ও "কিং কং" (১৯৩৩) চলচ্চিত্রের সুর দুটিকে তাদের ২০০৫ সালের সেরা ২৫ চলচ্চিত্রের সুর তালিকায় যথাক্রমে ২ ও ১৩ নং স্থান প্রদান করে। এই তালিকায় মনোনীত তার অন্যান্য চলচ্চিত্রের সুর হল:
সুজানা মোদি

সুজানা মোদি কানাডীয় সাহিত্যের অতি আবশ্যক একটি নাম। কানাডার অতীত পড়তে গেলে অবশ্যম্ভাবী একটি পাঠ হলো সুজানা মোদি। ১৮৬৭ সালে কানাডার কনফেডারেশন যুগ শুরুর আগে সুজানা এদেশীয় সাহিত্যের একজন প্রতিনিধিত্বশীল লেখক। কানাডায় আসার আগেই সুজানা কবিতা এবং শিশুসাহিত্য রচনায় যথেষ্ট পরিচিতি লাভ করেছিলেন। তার আত্মজীবনীমূলক গ্রন্থ Roughing It in the Bush (১৮৫২) এবং Life in the Clearings (১৮৫৩) কানাডীয় সাহিত্যে ক্লাসিক মর্যাদা লাভ করেছে। এছাড়া তার ঝুলিতে রয়েছে আটটি শিশুতোষ গ্রন্থ। কাব্যগ্রন্থের সংখ্যা দুই। পরিণত বয়সে যে-পাঁচটি উপন্যাস তিনি রচনা করেন সেগুলো হলো : Mark Hurdlestone (১৮৫৩), Flora Lyndsay (১৮৫৪), Matrimonial Speculations (১৮৫৪), Geoffrey Moncton (১৮৫৫) এবং The World Before Them (১৮৬৮)। ১৯৮৫ সালে তার চিঠিপত্র নিয়ে একটি ঢাউস বই প্রকাশিত হয়। শিরোনাম Letters of a Lifetime।
ইংল্যান্ডে জন্ম সুজানার। স্বামীর সঙ্গে আপার কানাডায় আসেন ১৮৩২ সালে। কোবোর্গের কাছাকাছি জায়গায় তারা একটি ফার্ম প্রতিষ্ঠা করেন। এরপর রাইস লেক এরিয়ায় চলে যান তারা এবং সবশেষে ১৮৪০ সালে বেলভিলের শহরতলিতে আবাস গড়েন। বেলভিল থেকে সুজানা টরন্টোয় প্রথমবার আসেন ১৮৫২ সালে। ১৮৬৯ সালে স্বামী জনের মৃত্যুর পর সুজানা যদিও মাসে মাসেই টরন্টোয় আসতেন। উল্লেখ করা যেতে পারে, সুজানা মোদি শেষ নিশ্বাস ত্যাগ করেন টরন্টো শহরেই। যদিও তার দেহ তার ইচ্ছা অনুযায়ী সমাহিত করা হয় দীর্ঘদিনের চেনা বেলভিলের প্রাকৃতিক ছায়ায়, যেখানে শায়িত ছিলেন সুজানার স্বামী ও দুই সন্তান।
১৯৮৫ সালে তার চিঠিপত্র নিয়ে একটি ঢাউস বই প্রকাশিত হয়। শিরোনাম "Letters of a Lifetime"
এমিলি কার

এমিলি কার (১৮৭১ - ১৯৪৫) ছিলেন কানাডীয় খ্যাতনামা চিত্রকর। বয়স যখন সত্তরের কোঠায় তখন তিনি প্রথমবারের মতো হার্টঅ্যাটাকে আক্রান্ত হন। সালটি ছিল ১৯৩৭। এরপর থেকে ছবি আঁকার কাজটি শস্নথ হয়ে আসে। দিনের বেশির ভাগ সময় লেখালেখিতেই ব্যয় করতে শুরু করেন নন্দিত এ-শিল্পী। ১৯৪১ সালে ঠিক সত্তর বছর বয়সে এমিলির প্রথম গ্রন্থ প্রকাশিত হয়। "ক্লি ওয়াক" শিরোনামের প্রথম সেই গ্রন্থ দিয়ে তিনি ছিনিয়ে নেন দেশের সর্বোচ্চ সাহিত্যস্বীকৃতি ‘গভর্নর জেনারেল সাহিত্য পুরস্কার’। বিশটি ভাষায় অনূদিত সে-গ্রন্থটি প্রকাশের পরের বছর এমিলি রচনা করেন স্মৃতিকথা "বুক অব স্মল"।।
এমিলির জন্ম ব্রিটিশ কলাম্বিয়া প্রদেশের ভিক্টোরিয়ায়। ব্রিটিশ ঐতিহ্য-প্রভাবিত পরিবারের সন্তান এমিলি ১৮৯০ থেকে ১৮৯২ সাল পর্যন্ত সানফ্রান্সিসকোয় পড়াশোনা করেন। পরে ১৮৯৯ সালে লন্ডনে যান এবং ১৯০৫ সাল পর্যন্ত সেখানেই অবস্থান করেন। এরই মধ্যে শিল্পচর্চা শুরু করলেও যেহেতু তাঁর ধ্যানের কেন্দ্রবিন্দু ছিল ব্রিটিশ কলাম্বিয়ার ফার্স্ট নেশনের মানুষ, এমিলি কানাডীয় শিল্পবোদ্ধাদের বিশেষ মনোযোগ আকর্ষণ করতে পারেননি। ভিক্টোরিয়ায় কিছুদিন শিল্পকলার শিক্ষক হিসেবে কাজ করার পর তিনি ১৯১০ সালে আবার ইউরোপে যান। প্যারিসে তাঁর অধ্যয়নের কেন্দ্রবিন্দু ছিল আধুনিক শিল্পকলা। ১৯১২ সালে ভ্যাঙ্কুভারে ফিরে তিনি জলরং ও তেলরঙের প্রধান চিত্রগুলো নিয়ে একটি প্রদর্শনীর আয়োজন করেন। আধুনিক শিল্পের বৈশিষ্ট্যকে শিল্পীসমাজের কাছে পরিচিত করে তুলতেও এমিলি বিভিন্ন উদ্যোগ নিয়েছিলেন পরের দেড় দশক ধরে। যদিও রূঢ় সত্য হলো, তিনি ১৯২৭ সাল পর্যন্ত কানাডীয় চিত্রকলার জগতে কখনো বিশেষ মর্যাদার সঙ্গে বিবেচিত হননি।
গভর্নর জেনারেল সাহিত্য পুরস্কার
বিল বিসেট

বিল বিসেট (১৯৩৯) কানাডীয় সাহিত্যে প্রৌঢ় লেখকদের মধ্যে যার নাম বিভিন্ন কারণেই উচ্চারিত হয় তিনি হলেন বিল বিসেট। তিনি একাধারে কবি ও চিত্রকর বিল বিসেট কিন্তু ‘পারফরমার’। আশির কোঠায় ছুঁই ছুঁই তিনি। গ্রন্থের সংখ্যাও ষাট অতিক্রম করেছে অনেক আগেই। বিলের বইয়ের সংখ্যাটি যখন ত্রিশের কোঠা পার করছিল সেই সময়, ১৯৭৭ সালে, বিলকে নিয়ে কানাডার পার্লামেন্টে একটি আলোচনা উত্থাপিত হয়। পার্লামেন্টের কনজারভেটিভ দলের কয়েকজন সদস্য আপত্তি করেন যে, বিলকে যেন কানাডিয়ান ‘কাউন্সিল ফর দ্য আর্টস’-এর অর্থ সাহায্য না দেওয়া হয়। তারা যে বিলের সাহিত্যকে ‘ডিজগাস্টিং’ই বললেন তাই নয়, সাথে যুক্ত হয়েছিল ‘পর্নোগ্রাফিক’ শব্দটিও। ইতিহাস ঘাটলে দেখা যায়, সে সময় বছর খানেকের জন্য বিল কানাডা কাউন্সিলের কোনো অর্থ সাহায্য পান নি; যদিও সংশ্লিষ্টরা দাবি করেন যে, ওই না পাওয়ার পেছনে সংসদের আলোচনাটি নয়, বরং অন্য কারণ দায়ী ছিল। যদিও ইতিহাস সাক্ষ্য দেয় যে বিল বিসেটকে সে সময় অনেক অর্থকষ্টে কাটাতে হয়েছে এবং এক পর্যায়ে তার প্রেসটিও বিক্রি করে দিতে হয়।
বিশাল দেশ কানাডার সর্বপূর্ব অঞ্চল হ্যালিফ্যাক্সে জন্মগ্রহণকারী এই লেখকের নাম বহুল উচ্চারণের কারণ এটি নয় যে, তিনি অন্যতম এক প্রবীণ। প্রকৃত কারণ হলো, সাহিত্য রচনার বাহন যে ভাষা এবং সাহিত্য প্রকাশের উপায় যে প্রকরণ বিল সেগুলোকে ভেঙেচুরে একাকার করে ফেলেছেন। প্রচলিত ভাষা ও প্রকরণের বিরোধিতা তিনি শুরু করেন পাঁচ দশক আগেই এবং যথেষ্ট বিরোধিতার সম্মুখীনও হন। কিন্তু মজার বিষয় হলো পঞ্চাশ বছর ধরেই বিল সে কাজটি করেই চলেছেন এমন দৃঢ়তার সাথে যে সেটাই বিলের বর্তমান পরিচয় হয়ে দাঁড়িয়েছে। 
বিলের সব গ্রন্থনামে বড় হাতের বর্ণ বিবর্জিত, প্রচলিত বানানকে অস্বীকৃত। চমকে যেতে হয় একটি উপন্যাসের নামই যখন হয়ে যায় novel। সারা বই জুড়ে বড় হাতের বর্ণ ব্যবহারকে সম্পূর্ণত এড়িয়ে গেছেন বিল, যেমন তিনি তার নিজের নামের ক্ষেত্রেও করেন। নভেল, টাইম, আনকারেক্ট থটস, থ্রোট-এর সারা বই জুড়ে পাঠক কিন্তু খুঁজে পাবেন না একটিও যতিচিহ্ন। শুধু কী বর্ণ এবং ভাষা ব্যবহারেই বিল নিজেকে সীমাবদ্ধ রেখেছেন? তা কিন্তু নয়। আজকের লেখায় যে দুটি উপন্যাসের নাম বারবার ব্যবহার করছি, লেখক সেগুলোকে বলছেন উপন্যাস। বই খুললে মনে হয় কেমন যেন কাব্য কাব্য ধাঁচের রচনা। শুধু কী তাই? সে ধাঁচে প্লট, চরিত্র, কাহিনি খুঁজে পাওয়াও সহজ কাজ নয় বলেই মনে হয়। এই যে ভাষা, রচনাশৈলী এবং কাহিনিনির্মাণ সবকিছুতেই প্রচলকে ভেঙে নিজের মতো করে সাজিয়ে নিয়ে কানাডায় যে লেখক প্রতিষ্ঠিত তিনি হলেন বিল বিসেট।
স্টিফেন লেকক

স্টিফেন লেকক (১৮৬৯- ১৯৪৪) কানাডীয় সাহিত্যের সর্বকালের সবচেয়ে সফল হাস্যরসের লেখক । ব্যঙ্গ ও কৌতুকের মিশেলের একাকার স্টিফেনের প্রথম বই প্রকাশিত হয়েছিল ৩৭ বছর বয়সে। এলিমেন্টস অব পলিটিক্যাল সায়েন্স শিরোনামের গ্রন্থটির লেখক তার আগেই শিকাগো বিশ্ববিদ্যালয় থেকে পিএইচডি ডিগ্রি অর্জন করে ম্যাকগিল বিশ্ববিদ্যালয়ে অধ্যাপনায় নিযুক্ত। ইংল্যান্ডে জন্মগ্রহণকারী এই লেখক পরিবারের সাথে কানাডায় অভিবাসী হন সাত বছর বয়সে। রাষ্ট্রবিজ্ঞানী এই অধ্যাপক দেরিতে বই লেখা শুরু করলেও একেবারে কম নয় তার গ্রন্থ সংখ্যা। প্রবন্ধ গ্রন্থের সংখ্যা বাইশটি। এছাড়াও দুটি জীবনী, একটি আত্মজীবনীমূলক গ্রন্থও তিনি রচনা করেছিলেন ।
পোক্কালি চাল

পোক্কালি () লবণাক্ততা সহিষ্ণু ধানের একটি অনন্য জাত যা উপকূলীয় জলাবদ্ধ অঞ্চলে জৈব উপায়ে বিস্তীর্ণ আকারে জলজ পদ্ধতি ব্যবহার করে চাষ করা হয়। দক্ষিণ ভারতের কেরলের আলেপ্পি, ত্রিশূর এবং এর্নাকুলাম জেলায় প্রায় ৫০০০ হেক্টর জমিতে এই ধানের চাষ হচ্ছে। পোক্কালি ধানের (ও চাল) জাতটি চেন্নাইয়ের ভৌগোলিক নির্দেশক নিবন্ধন কার্যালয় থেকে ভৌগোলিক নির্দেশক বা জিআই হিসেবে স্বীকৃতি পেয়েছে।
লবনাক্ততা প্রতিরোধে এটি সবিশেষ উল্লেখযোগ্য। জমিতে পানির লবণাক্ততার মাত্রা কম থাকলে জুন থেকে নভেম্বর মাসের শুরুতে এই ধানের চাষ হয়। নভেম্বরের মাঝামাঝি থেকে এপ্রিলের মাঝামাঝি সময়ে যখন লবণাক্ততা বেশি থাকে তখন চিংড়ি চাষ শুরু হয়। ধান কাটার পরে চিংড়ির পোনাগুলো জলের উপর সাঁতার কাটে এবং কাটা ফসলের বাকি অংশ সেগুলোকে খাবার হিসেবে দেওয়া হয়। জমিতে জলের প্রবাহ নিয়ন্ত্রণ করতে নালা ও জলকপাট ব্যবহৃত হয়। ধানের ফসল, যা অন্য কোনও সার বা সার না পায়, চিংড়ির মলমূত্র এবং অন্যান্য অবশিষ্টাংশের থেকে পুষ্টি যোগায়।
জোয়ারের প্রবাহ যেহেতু জমিগুলোকে অত্যন্ত উর্বর করে তোলে, তাই কোনও সার বা রাসায়নিক প্রয়োগ করার প্রয়োজন হয় না; ধানের চারাগুলো কেবল প্রাকৃতিক উপায়েই বৃদ্ধি পায়। জলাবদ্ধ জমিতে টিকে থাকার জন্য ধানের গাছগুলো ১৩০-১৪০ সেমি পর্যন্ত বৃদ্ধি পায়। কিন্তু পরিপক্ব হওয়ার পরে এগুলো উপরের অংশে বেঁকে যায় এবং শুধুমাত্র ধানের শাখামঞ্জরীটি দাঁড়িয়ে থাকে। অক্টোবরের শেষের মধ্যে ফসল সংগ্রহ করা হয়। কেবল শাখামঞ্জরীগুলো (প্যানিকেল) শীর্ষ থেকে প্রায় ৩০ সেন্টিমিটার কেটে ফেলা হয় এবং বাকি অংশ পানিতে ক্ষয়ে জমিতে থেকে যায়, যা সময়মতো নভেম্বর-ডিসেম্বর মাসে চাষ শুরু হওয়া চিংড়ির জন্য খাদ্য হিসাবে ব্যবহৃত হয়।
জৈবভাবে জন্মানো পোক্কালি চাল তার অসাধারণ স্বাদ এবং উচ্চ মাত্রার প্রোটিন উপাদানের জন্য খ্যাত। কৃষকরা দাবি করেন যে পোক্কালি চালের দানা অতিরিক্ত বড় এবং এর বেশ কয়েকটি ওষধি গুণ রয়েছে। তারা এও দাবি করেন যে অতীতে পোক্কালি চাল (চালের ভাত) মৎস্যজীবীদের সারা দিন সমুদ্রে থাকার শক্তি সরবরাহ করত। এমনকি আমেরিকার আরিজোনা বিশ্ববিদ্যালয় পোক্কালি ধানের জন্য একটি ডিএনএ লাইব্রেরি বা সংগ্রাহাগার তৈরি করেছে।
পালবন্তাঙ্গল

পালবন্তাঙ্গল দক্ষিণ ভারতের তামিলনাড়ু রাজ্যের চেন্নাই জেলার একটি অঞ্চল৷ এটি মূলত দক্ষিণ চেন্নাইয়ের একটি লোকালয়৷ এই অঞ্চলটিতে রয়েছে চেন্নাই শহরতলি রেলওয়ের বিচ-তাম্বরম রেলখণ্ডের অন্তর্গত পালবন্তাঙ্গল রেলওয়ে স্টেশন৷ চেন্নাই আন্তর্জাতিক বিমানবন্দরের নিকটবর্তী লোকালয়গুলির মধ্যে এটি একটি৷
এটি বৃৃৃহত্তর নঙ্গানলুরের অন্তর্গত এবং এই লোকালয়ের এবং পার্শ্ববর্তী রেলস্টেশনের নাম একই৷ ১৯৭০ খ্রিস্টাব্দে সেন্ট থমাস মাউন্ট ও মীনমবক্কমের মধ্যবর্তী স্টেশন রূপে এটি নির্মিত হয়৷ বেম্বুলি আম্মা মন্দির, রাজরাজেশ্বরী মন্দির ও ৩২ ফুট উঁচু অঞ্জনেয় মন্দিরে গন্তব্যের উদ্দেশ্যে এই স্টেশনটি দর্শনার্থীদের জন্য সুবিধাজনক৷ পালবন্তাঙ্গল ভূগর্ভ পথ জিএসটি রোড থেকে নঙ্গানলুরের মূল সড়ককে যুক্ত করেছে৷
মূল নাম পল্লবন তাঙ্গল ইংরাজীকৃৃৃত হয়ে পাল(বা পল)বন্তাঙ্গল-এ পরিণত হয়েছে৷ এই অঞ্চল ও পার্শ্ববর্তী এলাকা পল্লব রাজাদের দ্বারা শাসিত হতো; এখানে অবস্থিত একটি বাঁধানো জলাধার পল্লবদের শাসনকালে কোনো এক রাজা নির্মাণ করেছিলেন৷ জলাধারের বাইরের অংশকে তামিল ভাষায় তাঙ্গল বলা হতো৷ পল্লব রাজাদের তৈরি জলাধারের আশেপাশের অঞ্চল তাই পল্লবন্তাঙ্গল নামে পরিচিত হয়৷ রাজা কৃষ্ণদেবরায়ের রাজত্বকালে নির্ধারিত কম্মনাইডুদের স্থানগুলির মধ্যে এটি একটি৷
ইসলাম ও আধুনিকতা (বই)

ইসলাম ও আধুনিকতা ( ; Islam and Modernism নামেও পরিচিত) দেওবন্দি ইসলামি পণ্ডিত মুহাম্মদ তাকি উসমানির ইসলাম ও আধুনিকতা বিষয়ে উর্দু ভাষায় রচিত একটি জনপ্রিয় ইসলামি বই। এই বইয়ে লেখক বহু পশ্চিমা বিষয়ে আলোকপাত করেছেন যা দীর্ঘকাল ধরে মুসলমানদের মগজ ধোলাই করে চলেছে। এটি ইসলামি বিধিবিধানের একটি যৌক্তিক ধারণা দেয় এবং এটিও বর্ণনা করে মানুষ কীভাবে অতীতে এবং বর্তমানেও নিজেদের সুবিধাজনক করে তোলার জন্য তা পরিবর্তনের চেষ্টা করে। যৌক্তিক যুক্তি দিয়ে বইটি আধুনিক মানসিকতাকে চ্যালেঞ্জ জানিয়েছে। এটি আধুনিকতাবাদের একটি অর্থ দেয় এবং ইসলাম কীভাবে আধুনিকতাবাদকে উৎসাহিত করে তা নিয়ে আলোচনা করে। এই বইয়ে লেখক আরও উপস্থাপন করেছেন যে, প্রগতি ও আধুনিকতার নামে ইসলাম বিরোধী বিশ্বাস ও চরিত্র ধ্বংসের যে ভয়াবহ ফিতনা পৃথিবীকে গ্রাস করছে, প্রকৃতপক্ষে তা হচ্ছে মূর্খতা ও পশ্চাৎপদতা। এতে ইসলামের সাথে আধুনিকতা, বিজ্ঞান, শিল্প বিপ্লব, জিহাদ প্রভৃতি বিষয় আলোচিত হয়েছে। লেখক তার যুক্তি ব্যাপক করার জন্য অতীত থেকে পরিস্থিতি সংকলন করতে যথেষ্ট পরিমাণে গবেষণা করেছেন।
বর্তমান যুগে ইসলামি বিধান বাস্তবায়ন এবং জীবনের নানা অঙ্গনে উদ্ভূত নতুন সমস্যার ইসলামি সমাধানের ব্যাপারে তাকি উসমানি ‘"মাসিক আলবালাগ ’" পত্রিকায় লেখালেখি করতেন। এখান থেকে তার নিবন্ধগুলো নিয়ে ‘"আছরে হাজের মে ইসলাম কেইসে নাফেয হাে’" নামে প্রায় সাড়ে সাতশ পৃষ্ঠার একটি সংকলন প্রকাশিত হয়। ঐ গ্রন্থ প্রকাশের পরও এই বিষয়ের বিভিন্ন দিক নিয়ে আরাে বেশ কিছু প্রবন্ধ জমা হয় এবং এগুলো নিয়ে তিনি "‘ইসলাম আওর জিদ্দাত পছন্দি’" নামে আরেকটি গ্রন্থ প্রকাশ করেন। যা উর্দু ভাষায় ১৯৯০ সালে প্রথম প্রকাশিত হয়।
২০০২ সালে "‘ইসলাম ও আধুনিকতা’" নামে এই বইটির বঙ্গানুবাদ করে শামসুল ইসলাম, যা সম্পাদনা করেছেন আবুল ফাতাহ মুহাম্মদ ইয়াহইয়া। ২০০৮ সালে মুহাম্মদ ছলেহ সিদ্দিকী এর ইংরেজি অনুবাদ করেন।
বইটির অধ্যায় ও আলোচ্য বিষয়সমূহ হল:
আনিস নাবিলাহ

আনিস নাবিলাহ বিনতে ওমরউদ্দিন (জন্ম: ১৮ নভেম্বর, ১৯৮৬) একজন মালয়েশীয় খ্যাতিমান রন্ধনশিল্পী, আইনজীবী ও গণমাধ্যম ব্যক্তিত্ব। রন্ধনমূলক টেলিভিশন অনুষ্ঠানের জন্য তিনি বিখ্যাত। তিনি অভিনেত্রী ও গায়িকা আয়শা হাসনার বোন। 
আনিস নাবিলাহ ১৯৮৬ সালের ১৮ নভেম্বর কুয়ালালামপুরে জন্মগ্রহণ করেছিলেন। তাঁর বাবা-মায়ের একজন ছিলেন মালয় ও অন্যজন পাকিস্তানি। তিনি বাবা মায়ের চতুর্থ সন্তান এবং তাঁর আরো ছয়টি বোন এবং একটি ভাই রয়েছে। তাঁর বোন আয়শা হাসনা একজন অভিনেত্রী ও গায়িকা। তিনি মালয়েশিয়ার ফুড ইনস্টিটিউটে (এফআইএম) পড়াশোনা করেছেন এবং ২০০৭ সালে রন্ধনশিল্পে ডিপ্লোমা নিয়ে স্নাতক ডিগ্রি অর্জন করেছেন। তাঁর বড় ভাই আদম আমির ২০১৬ সালে মারা গেছেন। 
দশ বছর বয়স থেকেই রান্না শিখছেন আনিস নাবিলা। তিনি রন্ধনশিল্প নিয়ে আরও অভিজ্ঞতা অর্জনে আগ্রহী। তিনি যখন ছোট ছিলেন তখন নিজেই রান্না করতে শিখেছিলেন। তাঁর ভাষ্যমতে তিনি সবসময় রান্নাঘরে মাকে দেখে একাজে অনুপ্রাণিত হয়েছিলেন।
২১ বছর বয়সে, আনিস নাবিলাহ একটি অডিশনে অংশ নিয়েছিলেন এবং "টিভি থ্রিতে" প্রচারিত নিজের রান্নার অনুষ্ঠান "ইসিপ ইসিপ" চালানোর কাজ নিয়েছিলেন। "সিঙ্গল প্যান" অনুষ্ঠানে তিনি তরকাদের পাশাপাশি বিভিন্ন ব্যক্তিদের জন্য রান্না করেন এবং কীভাবে সহজেই দুর্দান্ত রান্না করতে হয় তা তাদের শেখান।
আনিস নাবিলাহ এখনও অবিবাহিত এবং টেলিভিশনে রান্নার অনুষ্ঠান নিয়ে তিনি ব্যস্ত রয়েছেন। 
১০ বছর ধরে রন্ধনসম্পর্কিত কাজের সাথে থাকা সত্ত্বেও, আনিস স্বীকার করেছেন যে তিনি তাঁর পরিবারকে হরি রায়ের সাথে পুনর্নির্মাণের জন্য যথেষ্ট পরিমাণে রাজি করেননি। "দ্য মালয় মেলকে" দেওয়া একটি সাক্ষাৎকারে তিনি বলেছিলেন: "আমার মা রেন্দাং রান্না করেন। আমি কখনও উৎসবের জন্য বাড়িতে রেন্দাং রান্না করি না। আমি অন্য সময় রেন্দাং রান্না করি তবে উৎসবের সময় নয়। উৎসব আমার মায়ের কাজ"।
আনিস নাবিলাহ ২০০৭ সালে পুলিনায়া প্রতিযোগিতায় পুরস্কার জিতেছিলেন। ২০১৫ সালে সিঙ্গাপুর ট্যুরিজম বোর্ড কর্তৃক আয়োজিত "এশিয়ার সেরা ৫০ রেস্তোঁরা" প্রচারণায় অংশ নিতে তাকে আমন্ত্রণ জানানো হয়েছিল। তিনি ট্যুরিজম অস্ট্রেলিয়া আয়োজিত "'রেস্টুরেন্ট অস্ট্রেলিয়া"' প্রচারণায় ৮০ জন প্রভাবশালী খ্যাতিমান রন্ধনশিল্পীদের মধ্যেও নির্বাচিত হয়েছিলেন।
২০১৩ সালে তিনি দৈনিক সংবাদ পপুলার স্টার অ্যাওয়ার্ডসেও সর্বাধিক জনপ্রিয় যশস্বী রন্ধনশিল্পী বিভাগে মনোনীত হয়েছিলেন।
ভবাই

ভবাই হল পশ্চিম ভারতের বিশেষত গুজরাটের একটি জনপ্রিয় লোকনাট্য যা "বেশ" বা স্বাং নামেও পরিচিত।
ভবাই শব্দটি সংস্কৃত শব্দ ভব থেকে উদ্ভূত হয়ে থাকতে পারে যার অর্থ প্রকাশ বা আবেগ। এটি হিন্দু দেবী দুর্গার সাথেও জড়িত। "ভব" মানে মহাবিশ্ব এবং "আই" মানে মাতা, তাই এটি মহাবিশ্বের মা "দুর্গাকে" উৎসর্গীকৃত একটি শিল্পরূপ হিসাবেও বিবেচিত হয়। ভবাই "বেশ" বা "স্বাং" নামেও পরিচিত, যার আক্ষরিক অর্থ হল "অঙ্গ-সজ্জা"।
১৪ শতাব্দীতে ভবাইয়ের উদ্ভব হয়েছিল বলে মনে করা হয়। ঐতিহ্যগতভাবে অসৈত ঠাকুরকে ভবাইয়ের উদ্ভাবক হিসেবে কৃতিত্ব দেওয়া হয়।
চতুর্দশ শতাব্দীতে, উঞ্ঝার প্রধান হেমা প্যাটেলের কন্যা গঙ্গাকে এক মুসলিম সুবেদার অপহরণ করেছিল। তাদের পরিবারের পুরোহিত ব্রাহ্মণ অসৈত ঠাকুর গঙ্গাকে নিজের মেয়ে বলে দাবি করে সুবেদারের কাছে গিয়েছিলেন। যেহেতু ব্রাহ্মণরা নিম্ন বর্ণের সাথে ভোজন করত না, তাই সত্যতা প্রমাণ করার জন্য সুবেদার তাঁকে সেই সময় গঙ্গার সাথে খাবার খেতে বলেছিল। তিনি তাকে বাঁচানোর জন্য তার সাথে খাবার খেয়েছিলেন। কিন্তু ফিরে আসার পর অন্যান্য ব্রাহ্মণরা তাঁকে সমাজচ্যুত করে দিয়েছিল। তিনি জীবনধারণের জন্য কিছু নির্দিষ্ট নাটকীয় আকারে লিখিত নাটকে অভিনয় শুরু করেছিলেন। কৃতজ্ঞতাস্বরূপ হেমা প্যাটেল তাঁকে একখণ্ড জমি এবং আর্থিক সহায়তা দিয়েছিলেন, যা গ্রামাঞ্চলে ভবাইয়াদের জন্য অভিনয়ের পৃষ্ঠপোষকতার সূচনা করেছিল। প্রসঙ্গত ভবাইশিল্পীদের ভবাইয়া বলা হয়ে থাকে।
ধারণা করা হয় যে অসৈত ঠাকুর প্রায় ৩৬০টি নাটক বা "বেশ" লিখেছিলেন তবে বর্তমানে তাঁর নামে মাত্র ৬০টি নাটক পাওয়া যায়। তিনি একটি নাটকে তাঁর রচনাটি ১৩৬০ খ্রিস্টাব্দের বলে উল্লেখ করেছেন।
ভবাই "বেশ"য়ে নাপিত, ডাকাত, চুড়ি বিক্রেতা, সামাজিক এবং অর্থনৈতিক চোর, দর্জি, ফকির এবং সাধুসহ সমাজের সব শ্রেণীর মানুষকে চিত্রিত করা হয়। একটি নাটক রয়েছে যেখানে এক বেনে মহিলা এবং একজন মুসলিম দারোগার ব্যর্থ প্রেমের সম্পর্কের গল্প চিত্রিত করা হয়েছে। "জাসমা ওদান" নাটকটির শেষে একজন মুসলিম ফকির উপস্থিত হয়ে, যার কাছে লোকেরা জস্মাকে পুনর্জীবিত করার জন্য অনুরোধ করে।
যে কোনও ভবাই অভিনয়ে কৌতুকরসবোধ একটি গুরুত্বপূর্ণ ভূমিকা পালন করে এবং পৌরাণিক ব্যক্তিত্বগুলো নিয়ে কাজ করার পরেও তা নাটকে আসে। এই বৈশিষ্ট্য ভবাইকে ভারতের ঐতিহ্যবাহী শিল্পকলাগুলোর মধ্যে অনন্য করে তুলেছে।
ভবাই দলের প্রধানকে নায়ক বলা হয়। তিনি প্রথমে পরিবেশনা আখড়া চিহ্নিত করেন, তারপরে মশাল বা মাটির প্রদীপকে কুমকুম চিহ্নিত করেন যেটি দেবী অম্বার প্রতীক। এরপর দেবীর প্রশস্তি করে প্রার্থনা গান গাওয়া হয়। তারপরে কোনও থালা দিয়ে মুখ ঢাকা একজন অভিনেতা প্রবেশ করেন, তিনি হলেন বিঘ্ন বিনাশক ভগবান গণেশ। পরবর্তীতে দেবী কালী প্রবেশ করেন এবং তার পরে আসেন ব্রাহ্মণ। এই প্রাথমিক আয়োজনের পরেই মূল "বেশ" শুরু হয়।
নায়ক এবং অন্যান্যরা সর্বদা মঞ্চে থাকেন এবং তাঁদের ভাষ্য ও হাতের মাধ্যমে নাটকটি পরিচালনা করেন। নাটকে গদ্যের পাশাপাশি শ্লোকগানে কথোপকথন ও বক্তৃতার মাধ্যমে গল্প ফুটিয়ে তোলা হয়। ভবাইতে প্রচুর নাচ-গান আছে। মহিলা চরিত্রগুলোতে পুরুষরাই অভিনয় করেন।
ভবাইয়ের ভাষা হিন্দি, উর্দু এবং মারোয়ারির মিশ্রণ। ঊনবিংশ শতাব্দীতে প্রথমবারের মতো বেশ প্রকাশিত হয়েছিল।
রাজস্থানে এটি ভবাই নাচ নামে একটি লোকনৃত্য হিসাবে প্রচলিত রয়েছে।
মুলজিভাই নায়ক, প্রানসুখ নায়ক, এবং চিমনলাল নায়ক ২০শ শতাব্দীর কয়েকজন পরিচিত ভবাই অভিনয়শিল্পী। চলচ্চিত্র এবং টেলিভিশনের আবির্ভাবের সাথে সাথে গ্রামের বিনোদন আমূল বদলে যায়, ফলে ভবাইয়ের জনপ্রিয়তা হ্রাস পাচ্ছে। আধুনিক গুজরাটি থিয়েটারের লোকেরা এটিকে নতুন নাটক দিয়ে পুনরুজ্জীবিত করার চেষ্টা করছেন তবে কোনও সমন্বিত প্রচেষ্টা চালানো হয়নি।
কুর্গ কমলালেবু

কুর্গ কমলা বা কুর্গ কমলালেবু কমলা লেবুর একটি প্রকরণ, যেটি কর্ণাটকের কোড়গু জেলায় উৎপাদিত হয়। ২০০৬ সালে এটিকে ভৌগোলিক নির্দেশকের মর্যাদা দেওয়া হয়েছে। এটি কুর্গ ম্যান্ডারিন বা কুর্গ মান্দারিন নামেও পরিচিত
১৯৬০ এর দশকে ২৪,০০০ হেক্টর জমিতে কুর্গ কমলালেবুর চাষ হয়েছিল। সাম্প্রতিক বছরগুলোতে চাষের জমির পরিমাণ ২ হাজার হেক্টর হ্রাস পেয়েছে। কুর্গ কমলা সাধারণত দেড় শতাধিক বছর ধরে কফি বাগানের দ্বিতীয় বা সম্পূরক ফসল হিসাবে কোড়গু , হাসান এবং চিকমাগালুর জেলায় চাষ হয়ে আসছে।
কুরগ কমলাকে মান্দারিন কমলা লেবুর "(সাইট্রাস রেটিকুলাটা" ) একটি কৃত্রিম বা মানব-সৃষ্ট সংকর হিসাবে বিবেচনা করা হয়। নাগপুরি কমলালেবুর শিথিল ত্বক এবং মিষ্টি স্বাদের তুলনায় এগুলো অধিকতর সবুজাভ হলুদ বর্ণের দৃঢ় ত্বক এবং মিষ্টি-টক স্বাদবিশিষ্ট হয়ে থাকে। বলা হয় যে অন্যান্য জাতের তুলনায় কুর্গ কমলালেবু বেশি দিন টাটকা থাকে। পাহাড়ি অঞ্চলে যেখানে প্রচুর বৃষ্টিপাত হয় কিন্তু জল দাঁড়ায়না, সেই রকম বৈশিষ্টপূর্ন অঞ্চল এই প্রজাতির কমলার চাষের জন্য উপযুক্ত। 
নাগপুরি কমলার রোগ এই কমলায় সংক্রমণের কারণে সাম্প্রতিক বছরগুলোতে কুরগ কমলার চাষ হ্রাস পেয়েছে। প্রতিটি গাছের ফলন প্রায় ১০ কেজিতে নেমে এসেছে যা পূর্বে ৫০ কেজিরও বেশি ছিল।
কুর্গ কমলালেবুর গড় উৎপাদন ৪৫,০০০ টনেরও বেশি।
শহীদা মালিক

শহীদা মালিক পাকিস্তান সেনাবাহিনীর একজন জেনারেল ছিলেন। তিনি ছিলেন পাকিস্তান সেনাবাহিনীর প্রথম নারী জেনারেল এবং প্রথম নারী যিনি সেনা চিকিৎসা সেবা মহাপরিদপ্তরের সর্বোচ্চ নিয়োগে আসীন হয়েছিলেন। ১৯৬৯ সালে পাকিস্তান সেনাবাহিনীতে ডাক্তার হিসেবে যোগ দিয়েছিলেন তিনি।
শহীদা সেনাবাহিনী যোগদানের পূর্বে ১৯৬৮ সালে ফাতেমা জিন্নাহ মেডিকেল বিশ্ববিদ্যালয় থেকে ডাক্তারি পাশ করে আসেন। সেনা চিকিৎসা শাখায় ১৯৬৯ সালে যোগ দিয়ে ছয় মাসের মৌলিক সামরিক প্রশিক্ষণ নেন তিনি সেনা চিকিৎসা শাখা কেন্দ্রতে এবং ১৯৭০ সালের ফেব্রুয়ারিতে লেফটেন্যান্ট হিসেবে কমিশন লাভ করেন।
পাকিস্তান সেনাবাহিনীতে শহীদা বিভিন্ন সেনানিবাসের সম্মিলিত সামরিক হাসপাতালে ডাক্তার এবং ফিল্ড এম্বুলেন্সে মাঠ পর্যায়ের ডাক্তার হিসেবে কাজ করে সব প্রতিষ্ঠানের অধিনায়ক পর্যন্ত উঠেছিলেন; তিনি ২০০২ সালে জেনারেল পারভেজ মুশাররফের নির্দেশে ব্রিগেডিয়ার থেকে মেজর-জেনারেল হন।
আপ্পা (২০১৯-এর চলচ্চিত্র)

আপ্পা () ২০১৯ সালের একটি নেপালি ভাষার চলচ্চিত্র। চলচ্চিত্রটি রচনা ও পরিচালনা করেছেন আনপল গুরুং, প্রযোজনা করেছেন রুদন সাদ লেপচা। চলচ্চিত্রটিতে দয়াহাং রাই, সিদ্ধার্থ রাজ তামাং এবং অ্যালোনা কাবো লেপচা প্রধান চরিত্রগুলোতে অভিনয় করেছেন। চলচ্চিত্রটি নেপালে ২৮ জুন ২০১৯ এবং ভারতে ৫ জুলাই ২০১৯ সালে মুক্তি পেয়েছে।
দার্জিলিংয়ের ঐতিহাসিক ঘুম রেলওয়ে স্টেশনে ২৫ এপ্রিল ২০১৮ চলচ্চিত্রটির চিত্রগ্ৰহণ শুরু করা হয়েছিল। সান্দাকফু এবং কালিম্পং এর মতো জায়গায়ও এই চলচ্চিত্রটি ধারণ করা হয়েছে।
দিবাকর পিয়াকুরেল অনলাইনখাবার-এ লিখেছেন "মৌলিক গল্প চলচ্চিত্রের একমাত্র শক্তি নয়, এটি রক্তের বাইরে পিতামাতার ভালোবাসার সার্বজনীন ধারণার উপর একটি জটিল সামাজিক নাটক হিসেবে উপস্থাপিত হয়েছে। কিন্তু আখ্যান প্রবাহ এতই মসৃণ এবং ব্যাপক যে শ্রোতারা সহজেই এর বার্তাটি বুঝতে পারে"। তিনি চলচ্চিত্রটিকে ৫ এর মধ্যে ৩ তারকা রেটিং প্রদান করেন। মুভিমান্ডুর রূপক রিসাল চলচ্চিত্রটির অভিনেতাদের প্রশংসা করে লিখেছেন "একটি প্রেমকাহিনী এবং নাট্যধর্মী চলচ্চিত্র হিসাবে গল্পে বেশ অভাব রয়েছে। এটি মানুষের হৃদয় অন্বেষণ করতে চায় না এবং মানব প্রকৃতি অন্বেষণে্য জন্য মূলে খনন করতে চায় না" এবং তিনি চলচ্চিত্রটিকে ৫ এর মধ্যে ২.৫ তারকা রেটিং দিয়েছেন। নেপালের গোকর্ণ গৌতম লিখেছেন, চলচ্চিত্রটি পিতা-পুত্রের সম্পর্ক অন্বেষণের একটি সৎ প্রচেষ্টা করে কিন্তু এটি প্রয়োজনীয় মানসিক গভীরতায় পৌঁছায় না। চলচ্চিত্রের গান ভাল কিন্তু গল্প দুর্বল এবং তিনি একে ৫ এর মধ্যে ২ তারকা রেটিং দেন।
সংশ্লেষ ও নির্ভরশীলতা

পরিসংখ্যান শাস্ত্রে সংশ্লেষ বা নির্ভরশীলতা বলতে দুইটি যাদৃচ্ছিক, দৈব চলকের মধ্যে কিংবা দ্বিচলক উপাত্তসমগ্রের মধ্যে কার্যকারণভিত্তিক হতে পারে বা নাও হতে পারে, এমন যেকোনও পরিসংখ্যানিক সম্পর্ককে বোঝায়। সবচেয়ে প্রশস্ত অর্থে "সংশ্লেষ" বলতে যেকোনও ধরনের পরিসংখ্যানিক সম্পর্ককে বোঝাতে পারে। তবে সচরাচর সংশ্লেষ পরিভাষাটি দিয়ে দুইটি চলকের একটি জোড় নিজেদের মধ্যে কোন্‌ মাত্রায় সরলরৈখিকভাবে সম্পর্কিত, সেটিকে নির্দেশ করা হয়।
নির্ভরশীল ঘটনাবলীর কিছু পরিচিত উদাহরণের মধ্যে রয়েছে মানব পিতামাতা ও তাদের সন্তানসন্ততিদের মধ্যে উচ্চতার সংশ্লেষ, কোনও পণ্যদ্রব্যের মূল্য এবং ভোক্তারা দ্রব্যটির কী পরিমাণ ক্রয় করতে ইচ্ছুক, তার সংশ্লেষ, যে ব্যাপারটিকে অর্থশাস্ত্রে তথাকথিত চাহিদা বক্ররেখা দ্বারা নির্দেশ করা হয়।
সংশ্লেষগুলি উপকারী, কেননা তারা একটি ভবিষ্যৎবাণীমূলক সম্পর্ক নির্দেশ করতে পারে, এবং ব্যবহারিক ক্ষেত্রে এগুলির সুবিধা নেওয়া যেতে পারে। উদাহরণস্বরূপ, বিদ্যুতের চাহিদা ও আবহাওয়ার মধ্যকার সংশ্লেষের উপর নির্ভর করে একটি বিদ্যুৎ উৎপাদন ও সরবরাহ কেন্দ্র মৃদু আবহাওয়ার দিনে অপেক্ষাকৃত কম পরিমাণে বিদ্যুৎশক্তি উৎপাদনের সিদ্ধান্ত গ্রহণ করতে পারে। এই উদাহরণটিতে একটি কার্যকারণ সম্পর্ক বিদ্যমান, কেননা চরম আবহাওয়া লোকজনকে গৃহ উত্তপ্তকরণ বা শীতলীকরণের জন্য বেশি করে বিদ্যুৎ ব্যবহার করতে বাধ্য করে। তা সত্ত্বেও একটি সংশ্লেষের উপস্থিতি অনুমিতিমূলক সিদ্ধান্তের মাধ্যমে একটি কার্যকারণমূলক সম্পর্কে উপনীত হওয়ার জন্য যথেষ্ট নয়। অর্থাৎ সংশ্লেষ কার্যকারণ সম্পর্কের আভাস দেয় না।
আকারগতভাবে, যাদৃচ্ছিক, দৈব চলকগুলি "অধীন" হয় যদি তারা সম্ভাবনাগত স্বাধীনতার একটি গাণিতিক ধর্ম পূরণ করতে না করে। অনানুষ্ঠানিক কথাবার্তায় সংশ্লেষ ও নির্ভরশীলতা একই অর্থ নির্দেশ করে। কিন্তু বিশেষ কারিগরি অর্থে ব্যবহৃত হলে সংশ্লেষ পরিভাষাটি দিয়ে পরীক্ষিত চলকসমূহ এবং তাদের নিজ নিজ প্রত্যাশিত মানগুলির মধ্যে একাধিক বিশেষ ধরনের গাণিতিক প্রক্রিয়াকে বোঝানো হয়। মূলত সংশ্লেষ হল দুই বা ততোধিক চলক একে অপরের সাথে কীভাবে সম্পর্কিত তার পরিমাপ। বেশ কিছু সংশ্লেষাংক রয়েছে, যেগুলিকে প্রায়শই formula_1 বা formula_2 প্রতীক দ্বারা নির্দেশ করা হয়, যেগুলি সংশ্লেষের মাত্রা পরিমাপ করে। এগুলির মধ্যে সবচেয়ে সাধারণ হল পিয়ার্সন সংশ্লেষাংক, যা দুইটি চলরাশির মধ্যকার কেবলমাত্র সরলরৈখিক সম্পর্কের প্রতি সংবেদনশীল (এমনকি একটি চলক আরেকটি চলকের অরৈখিক অপেক্ষক হলেও এই সংশ্লেষাংকটি উপস্থিত থাকতে পারে)। অন্যান্য সংশ্লেষাংক যেমন স্পিয়ারম্যানের মর্যাদাক্রম সংশ্লেষাংক পিয়ার্সন সংশ্লেষাংক অপেক্ষা অধিকতর সুদৃঢ় পরিসংখ্যান প্রক্রিয়ার জন্য নির্মাণ করা হয়েছে, অর্থাৎ এটি অরৈখিক সম্পর্কসমূহের প্রতি অধিকতর সংবেদনশীল। এছাড়া দুইটি চলকের মধ্যে নির্ভরশীলতা পরিমাপের উদ্দেশ্যে পারস্পরিক তথ্য (Mutual information) প্রয়োগ করা হতে পারে।
লিভিউ বই ফোরাম

লিভিউ বই ফোরাম (প্রাত্তন লিভিউ পাবলিশার্স ফোরাম) বইমেলা এবং আন্তর্জাতিক সাহিত্য উত্‍সব নিয়ে গঠিত। এটি ১৯৯৪ সাল থেকে প্রতি সেপ্টেম্বর মাসে লিভিউ শহরে অনুষ্ঠিত হয়। এনজিও “পাবলিশার্স’ ফোরাম ”এর সংগঠক। এটি ইউক্রেনের বৃহত্তম বই মেলা এবং পূর্ব ইউরোপের এই ধরনের বৃহত্তম ইভেন্টগুলির একটি। একে লিভিউের সর্বাধিক জনপ্রিয় ইভেন্টও বলা হয়ে থাকে। প্রধান প্রদর্শনীগুলি পটোকি প্রাসাদের নিকটে শিল্প প্রাসাদে অবস্থিত। ফোরামের কর্মসূচির মধ্যে রয়েছে সাহিত্য অনুষ্ঠান এবং প্রতিযোগিতা, প্রকাশনা সংস্থা ও লেখকদের উপস্থাপনা, লেখকদের সাথে বৈঠক, সাহিত্য পাঠ, অটোগ্রাফ অধিবেশন, আলোচনা, গোল টেবিল বৈঠক এবং অনুষ্ঠান। এটি ওয়ারশ, মস্কো, ফ্রাঙ্কফুর্ট, লাইপ্‌ৎসিশ, পিসা এবং ভিলনিয়াসের আন্তর্জাতিক বইমেলাগুলিতে সম্মিলিত প্রদর্শনীতে অংশ নিয়েছে।
লিভিউ বই ফোরাম () হল ইউক্রেনের বৃহত্তম বইমেলা।
লিভিউ বইয়ের ফোরামের মূলমন্ত্র: Amor librorum nos unit.
সেপ্টেম্বর ২০১০ এর ১৭তম লভিভ বইয়ের ফোরামে ৬০,০০০ এরও বেশি দর্শক ছিল।
৯০০টি প্রকাশনা ঘর এবং ৩০০জনেরও বেশি লেখক তাদের গ্রন্থ লিভিউ প্যালেস অফ কালচারে, কেন্দ্রের ইয়ার্ড এবং শহরতলিতে উপস্থাপন করেছেন।
১৯৯৪ – সালের সেপ্টেম্বরে ওলেকসন্দ্র কোভাল দ্বারা ফোরামটি প্রতিষ্ঠিত হয়েছিল। প্রথম ফোরামটিতে একটি বইমেলা এবং ২৫টি পেশাদার এবং সাহিত্য অনুষ্ঠানের একটি সিরিজ ছিল।
দেবদূত পাদিক্কাল

দেবদূত পাদিক্কাল (; জন্ম ৭ জুলাই ২০০০) একজন ভারতীয় ক্রিকেটার যিনি কর্ণাটক এবং রয়েল চ্যালেঞ্জার্স ব্যাঙ্গালোরের হয়ে খেলেন। তিনি ভারত অনূর্ধ্ব-১৯ দলের হয়েও খেলেছেন। 
পাদিক্কাল ৭ জুলাই ২০০০ তারিখে ইডাপ্পাল, কেরল এ জন্মগ্রহণ করেন। ২০১১ সালে, তাঁর পরিবার হায়দ্রাবাদ থেকে বেঙ্গালুরুতে চলে আসেন এবং সেখানেই তিনি কর্ণাটক ক্রিকেট ইনস্টিটিউটে প্রশিক্ষণ শুরু করেছিলেন। ২০১৪ সাল থেকে, তিনি অনূর্ধ্ব -১৬ এবং অনূর্ধ্ব-১৯ বয়স ভিত্তিক ক্রিকেটে কর্ণাটকের প্রতিনিধিত্ব করছিলেন। ২০১৭ সালে, তিনি কর্ণাটক প্রিমিয়ার লিগে বেলারি টাস্কারদের স্কোয়াডে নির্বাচিত হয়েছিলেন। 
তিনি ২৮ নভেম্বর ২০১৮ এ ২০১৮-১৯ রনজি ট্রফিতে কর্ণাটকের হয়ে প্রথম শ্রেণির ক্রিকেটে অভিষেক করেছিলেন। ডিসেম্বর ২০১৮ এ, ২০১৯ ইন্ডিয়ান প্রিমিয়ার লিগের পূর্বে তাকে রয়েল চ্যালেঞ্জার্স বেঙ্গালুরু কর্তৃক খেলোয়াড় নিলামে কিনে নেয়। তিনি আইপিএল ইতিহাসের প্রথম খেলোয়াড় হয়ে নিজের প্রথম চার ম্যাচে তিনটি অর্ধশতক করেছেন।
২৬ সেপ্টেম্বর ২০১৯, কর্ণাটকের হয়ে ২০১৯-২০২০ বিজয় হাজারে ট্রফিতে লিস্ট এ ক্রিকেটে তার অভিষেক হয়। তিনি এগারো ম্যাচে ৬০৯ রান করে টুর্নামেন্টে শীর্ষস্থানীয় রান সংগ্রহকারী ছিলেন।
অক্টোবর ২০১৯ সালে, তাকে ২০১৯-২০ দেওধর ট্রফির জন্য ভারত এ'র দলে মনোনয়ন দেওয়া হয়েছিল। ৮ নভেম্বর ২০১৯,সৈয়দ মোশতাক আলী ট্রফিতে কর্ণাটকের হয়ে টুয়েন্টি২০ ক্রিকেটে আত্মপ্রকাশ করেছিলেন। 
পাদিক্কাল রয়েল চ্যালেঞ্জার্স ব্যাঙ্গালোরের হয়ে ২০২০ ইন্ডিয়ান প্রিমিয়ার লিগ (আইপিএল) খেলে প্রতিযোগিতার শেষে উঠতি প্লেয়ার পুরস্কার জিতেছিলেন। অভিষেকের প্রথম আইপিএল মৌসুমে রয়্যাল চ্যালেঞ্জার্স ব্যাঙ্গালোরের হয়ে তিনি ১৫ ম্যাচে ৪৭৩ রান করেছিলেন।
২০২১ সালের সৈয়দ মোশতাক আলী ট্রফির জন্য তাকে কর্ণাটকের দলে নির্বাচিত করা হয়েছিল।
প্রিয়ংবদা মোহান্তি হেজমাদি

প্রিয়ংবদা মোহান্তি হেজমাদি একজন ভারতীয় শাস্ত্রীয় ওড়িশি নৃত্যশিল্পী, শিল্পকলা লেখিকা, জীববিজ্ঞানী এবং সম্বলপুর বিশ্ববিদ্যালয় প্রাক্তন উপাচার্য তিনি ১৯৩৫ সালের ১৮ নভেম্বর তারিখে ভারতের ওড়িশা রাজ্যের কটক জেলায় জন্মগ্রহণ করেছিলেন।
তিনি স্নাতকোত্তর ডিগ্রি অর্জনের পরবর্তীকালে প্রাণিবিদ্যায় ডক্টরাল ডিগ্রি অর্জন করেছেন। তিনি বন বিহারী মাইতির অধীনে অল্প বয়স থেকেই ওড়িশি নৃত্য শিখেছিলেন।
১৯৫৪ সালে নয়াদিল্লিতে আন্তঃবিশ্ববিদ্যালয় যুব উৎসবে পরিবেশন করা তাঁর ওড়িশি নৃত্যাভিনয়টি, হাঙ্গেরির খ্যাতিমান শিল্প সমালোচক চার্লস ফ্যাব্রির প্রতিবেদনের মাধ্যমে আন্তর্জাতিক দৃষ্টি আকর্ষণ করতে সহায়তা করেছিল বলে জানা গেছে। প্রসঙ্গত চার্লস ফ্যাব্রি সেই অনুষ্ঠানে সশরীরে উপস্থিত ছিলেন।
প্রিয়ংবদা ভারতীয় বিজ্ঞান একাডেমির একজন ফেলো। ২০১৩ সালে তিনি "ওড়িশি নৃত্য সম্মান" পুরস্কার পেয়েছেন। বিজ্ঞান ও প্রযুক্তির ক্ষেত্রে অবদানের জন্য ভারত সরকার ১৯৯৯ সালে তাঁকে ভারতের চতুর্থ সর্বোচ্চ বেসামরিক পদ্মশ্রী পুরস্কার প্রদান করেছে।
তিনি বেশ কিছু নিবন্ধ এবং 'ওড়িশি: একটি ভারতীয় ধ্রুপদী নৃত্যকলা' ("ওড়িশি:অ্যান ইন্ডিয়ান ক্লাসিকাল ডান্স ফর্ম") বইটি লিখেছেন । বইটিতে তিনি ওড়িশি নৃত্যকলার ইতিহাস এবং বিবর্তন বিশদভাবে বর্ণনা করেছেন।
ব্যারিংটন ব্রাউন

ব্যারিংটন সেন্ট অবাইন ব্রাউন (; জন্ম: ১৬ সেপ্টেম্বর, ১৯৬৭) নিউ আমস্টারডাম এলাকায় জন্মগ্রহণকারী সাবেক ওয়েস্ট ইন্ডিয়ান আন্তর্জাতিক ক্রিকেটার। ওয়েস্ট ইন্ডিজ ক্রিকেট দলের অন্যতম সদস্য ছিলেন তিনি। ১৯৯০-এর দশকের সূচনালগ্নে অত্যন্ত সংক্ষিপ্ত সময়ের জন্যে ওয়েস্ট ইন্ডিজের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর ওয়েস্ট ইন্ডিয়ান ক্রিকেটে গায়ানা দলের প্রতিনিধিত্ব করেন। দলে তিনি মূলতঃ ডানহাতি ফাস্ট বোলার হিসেবে খেলতেন। এছাড়াও, ডানহাতে নিচেরসারিতে ব্যাটিং করতেন ব্যারিংটন ব্রাউন।
১৯৮৭-৮৮ মৌসুম থেকে ১৯৯৬-৯৭ মৌসুম পর্যন্ত ব্যারিংটন ব্রাউনের প্রথম-শ্রেণীর খেলোয়াড়ী জীবন চলমান ছিল।
সমগ্র খেলোয়াড়ী জীবনে চারটিমাত্র ওডিআইয়ে অংশগ্রহণ করেছেন ব্যারিংটন ব্রাউন। ২০ অক্টোবর, ১৯৯৪ তারিখে মুম্বইয়ে স্বাগতিক ভারত দলের বিপক্ষে একদিনের আন্তর্জাতিকে অভিষেক ঘটে তার। ১১ নভেম্বর, ১৯৯৪ তারিখে জয়পুরে একই দলের বিপক্ষে সর্বশেষ ওডিআইয়ে অংশ নেন তিনি। অংশগ্রহণকৃত ওডিআইয়ের সবকটিই ভারতে বিপক্ষে খেলেন। তাকে কোন টেস্টে অংশগ্রহণ করার সুযোগ দেয়া হয়নি।
কাঠপুতলি (পুতুল)

কাঠপুতলি হল ভারতের রাজস্থানের স্থানীয় একধরনের পুতুলনাচ যেখানে মোটা সুতা বা তারের সাহায্যে পুতুল নাচানো হয়। এটি ভারতীয় পুতুলের সর্বাধিক জনপ্রিয় রূপ। সুতোয় নাচানো পুতুল হওয়ার কারণে এটি একটিমাত্র সুতা বা তার দ্বারা নিয়ন্ত্রিত হয় যা পুতুলের উপরের অংশ থেকে পুতুলনাচিয়ের হাত পর্যন্ত প্রলম্বিত থাকে।
কাঠপুতলি শব্দটি রাজস্থানি ভাষার দুটি শব্দ,- "কাঠ" এবং"পুতুলের" সমষ্টি। এর আক্ষরিক অর্থ হল এমন একটি পুতুল যা পুরোপুরি কাঠ থেকে তৈরি। তবে ব্যবহারিক ক্ষেত্রে এটি কাঠ, সুতির কাপড় এবং ধাতব তার দিয়ে তৈরি হয়।
কিছু পণ্ডিত বিশ্বাস করেন কাঠপুতলি শিল্পের ঐতিহ্য হাজার বছরেরও বেশি পুরানো। রাজস্থানি লোককাহিনী, গীতসংহিতা এবং এমনকি কখনও কখনও লোকগানেও এর উল্লেখ পাওয়া যায়। রাজস্থানের উপজাতিরা প্রাচীন কাল থেকেই এই শিল্পটি সম্পাদন করে আসছে এবং এটি রাজস্থানি সংস্কৃতি বৈচিত্র্য এবং ঐতিহ্যের চিরন্তন অংশে পরিণত হয়েছে। রাজস্থানের কোনও গ্রাম্য মেলা, কোনও ধর্মীয় উৎসব এবং কোনও সামাজিক জমায়েত কাঠপুতলি ছাড়া সম্পূর্ণ হতে পারে না। বিশ্বাস করা হয় যে ১৫০০ বছর আগে রাজস্থানি উপজাতি ভাট সম্প্রদায় কাঠপুতলিকে পুতুল নাচ শিল্পকলা হিসাবে ব্যবহার করা শুরু করেছিল। কাঠপুতলির ঐতিহ্য লোককাহিনী ও গল্পের উপর ভিত্তি করে নির্মিত হয়েছে। পণ্ডিতরা বিশ্বাস করেন যে লোককাহিনীগুলো প্রাচীন রাজস্থানি উপজাতির লোকদের জীবনযাত্রাকে বোঝায় এবং কাঠপুতলি শিল্পের উদ্ভব হয়তো আজকের নাগৌড় এবং আশেপাশের অঞ্চল থেকে হয়েছিল। রাজস্থানি রাজা এবং উচ্চবিত্তরা শিল্পকলার পৃষ্ঠপোষক ছিলেন এবং কাঠ ও মার্বেল খোদাই থেকে শুরু করে বুনন, মৃৎশিল্প এবং চিত্রকলার কাজকর্মে তাঁরা কারিগরদের উৎসাহিত করেছিলেন। গত ৫০০ বছরেরও বেশি সময় ধরে এই ধারা বজায় ছিল। ভাট সম্প্রদায়ের দাবি যে তাঁদের পূর্বপুরুষরা রাজপরিবারের জন্য অভিনয় করতেন এবং তাঁরা রাজস্থানের শাসকদের কাছ থেকে প্রচুর সম্মান ও প্রতিপত্তি লাভ করেছিলেন। 
ঘুমরের পর বর্তমানে কাঠপুতলি শিল্প রাজস্থানের অন্যতম জনপ্রিয় শিল্পকলা। কাঠপুতলি শিল্পের সংরক্ষণ ও প্রচারের ক্ষেত্রে মাঠপর্যায়ে যে সংস্থাগুলি কাজ করছে তাদের মধ্যে উল্লেখযোগ্য হল-
এছাড়া আধুনিক কালে পুতুল থিয়েটারের পাশাপাশি রয়েছে পুতুল জাদুঘর। রাজধানী নয়াদিল্লির শাদীপুর ডিপোতে ' কাঠপুতলি কলোনী' নামে পরিচিত একটি অঞ্চল রয়েছে যেখানে কাঠপুতলি শিল্পী, যাদুকর, রজ্জুনর্তক (অ্যাক্রোব্যাট), নৃত্যশিল্পী, সংগীতজ্ঞ এবং অন্যান্য ভ্রাম্যমাণ শিল্পীদল অর্ধ শতাব্দী ধরে বসতি স্থাপন করেছে।
কার্ল টাকেট

কার্ল ম্যাকআর্থার টাকেট (; জন্ম: ১৮ মে, ১৯৭০) চার্লসটাউন এলাকায় জন্মগ্রহণকারী ওয়েস্ট ইন্ডিয়ান আম্পায়ার ও সাবেক আন্তর্জাতিক ক্রিকেটার। ওয়েস্ট ইন্ডিজ ক্রিকেট দলের অন্যতম সদস্য ছিলেন তিনি। ১৯৯০-এর দশকের শেষদিকে অত্যন্ত সংক্ষিপ্ত সময়ের জন্যে ওয়েস্ট ইন্ডিজের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর ওয়েস্ট ইন্ডিয়ান ক্রিকেটে লিওয়ার্ড আইল্যান্ডস দলের প্রতিনিধিত্ব করেন। দলে তিনি মূলতঃ অল-রাউন্ডার হিসেবে খেলতেন। ডানহাতে নিচেরসারিতে ব্যাটিংয়ের পাশাপাশি ডানহাতে ফাস্ট-মিডিয়াম বোলিংয়ে পারদর্শী ছিলেন কার্ল টাকেট।
১৯৯৪-৯৫ মৌসুম থেকে ২০০৪ সাল পর্যন্ত কার্ল টাকেটের প্রথম-শ্রেণীর খেলোয়াড়ী জীবন চলমান ছিল।
সমগ্র খেলোয়াড়ী জীবনে একটিমাত্র ওডিআইয়ে অংশগ্রহণ করেছেন কার্ল টাকেট। ৮ এপ্রিল, ১৯৯৮ তারিখে পোর্ট অব স্পেনে সফরকারী ইংল্যান্ড দলের বিপক্ষে একদিনের আন্তর্জাতিকে অভিষেক ঘটে তার। এটিই তার একমাত্র ওডিআইয়ে অংশগ্রহণ ছিল। তাকে কোন টেস্টে অংশগ্রহণ করার সুযোগ দেয়া হয়নি।
অংশগ্রহণকৃত একমাত্র ওডিআইয়ে ৮ ওভারে ২/৪১ বোলিং পরিসংখ্যান গড়েন। ৮ এপ্রিল, ১৯৯৮ তারিখে কুইন্স পার্ক ওভালে অনুষ্ঠিত সফরকারী ইংল্যান্ড দলের বিপক্ষে খেলায় তিনি অ্যালেক স্টুয়ার্ট ও গ্রেইম হিকের উইকেট লাভ করেন।
ক্রিকেট খেলা থেকে অবসর গ্রহণের পর আম্পায়ারিত্বের দিকে ধাবিত হন কার্ল টাকেট। এপ্রিল, ২০১৫ সালে সফররত ইংরেজ একাদশের বিপক্ষে সেন্ট কিটস আমন্ত্রিত একাদশের মধ্যকার খেলা পরিচালনা করেন।
নভেম্বর, ২০১৫ সালে প্রথম-শ্রেণীর রিজিওন্যাল ফোর ডে কম্পিটিশনে লিওয়ার্ড আইল্যান্ডস বনাম ত্রিনিদাদ ও টোবাগোর প্রথম-শ্রেণীর খেলায় প্রথমবারের মতো আম্পায়ারের দায়িত্ব পালন করেন। অক্টোবর, ২০১৬ সালে আইসিসি বিশ্ব ক্রিকেট লীগ চতুর্থ বিভাগের খেলা পরিচালনার লক্ষ্যে আটজন আম্পায়ারের অন্যতম হিসেবে মনোনীত হন।